उधर एक वरिष्ठ हिंदू धर्मगुरु ने भी इस विवाद में शामिल होकर भारतमाता तथा वंदे मात्रम जैसे शब्दों के संदर्भ में मुस्लिम समुदाय का पक्ष रखते हुए अपने विचार व्यक्त किए हैं। उन्होंने कहा कि ‘भारतीय मुसलमान भारत माता से निश्चित रूप से बहुत प्यार करते हैं। वही मुसलमान यह भी मानते हैं कि मां के पैरों तले जन्नत होती है। परंतु इसके बावजूद वे अपनी मां की पूजा नहीं करते। बजाए इसके वे अल्लाह की पूजा करते हैं। इसी प्रकार मुसलमान मोहम्मद साहब को अपना पैगंबर तथा नबी मानते हैं और उनका अत्यधिक सम्मान करते हैं। परंतु वे उनकी भी पूजा या वंदना नहीं करते। चूंकि मुसलमान केवल एक अल्लाह अथवा एक ईश्वर की ही वंदना या पूजा करते हैं ऐसे में यदि कोई मुसलमानों से यह कहे कि तुम भारत माता की जय के नारे लगाओ अथवा वंदे मात्रम तुमको कहना ही होगा तो यह कैसे संभव हो सकता है? हिंदू धर्मगुरु ने कहा कि देश पर जब भी कोई संकट आया है मुसलमानों ने सबसे पहले उसका मुकाबला किया है और अपनी गर्दन कटाई है। मुसलमान इस देश से प्यार करता है इसके लिए वह अपनी गर्दन कटा तो सकता है परंतु झुका नहीं सकता क्योंकि वह केवल अल्लाह की वंदना करते हैं।’